แนะหลีกเลี่ยงเส้นการชุมนุมบริเวณแยกดินแดง กำชับเจ้าหน้าที่ดูแลประชาชนให้ได้รับความสะดวกมากที่สุด
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล เปิดเผยว่า ในวันนี้ (12 มิ.ย.65) มีการนัดทำกิจกรรมทางการเมืองในพื้นที่กรุงเทพมหานคร รวม 7 แห่ง โดยทราบว่าจะไม่มีการเคลื่อนย้ายสถานที่ชุมนุมไปจุดอื่น ส่วนจุดที่ต้องเฝ้าระวังคือ กลุ่มเครือข่ายเยาวชนทะลุแก๊ส นัดชุมนุมบริเวณแยกดินแดง ตั้งแต่เวลา 15.00 น. เป็นต้นไป ซึ่งอาจก่อความไม่สงบและเคลื่อนที่ไปบริเวณใกล้เคียง ขอแจ้งเตือนประชาชนหลีกเลี่ยงการจราจรบริเวณดังกล่าว ทั้งนี้ เบื้องต้นตำรวจจะไม่มีการปิดการจราจร แต่จะทำการสะกัดกั้นกลุ่มผู้ชุมนุมไม่ให้ไปรวมตัว พร้อมกำชับให้ผู้รับผิดชอบในแต่ละพื้นที่ ปฏิบัติตามกรอบกฎหมายและดูแลประชาชนให้ได้รับความสะดวกและปลอดภัยมากที่สุดรองผู้บัญชาการตำรวจนครบาล ย้ำว่า แม้ขณะนี้ กทม. จะประกาศเป็นพื้นที่สีฟ้า แต่การรวมกลุ่มที่เสี่ยงต่อการแพร่ระบาดของโรค ยังเสี่ยงต่อความผิดตาม พ.ร.ก.ฉุกเฉิน และ พ.ร.บ.โรคติดต่อด้วย